ত্রিপুরায় পুরভোটে সন্ত্রাস হয়নি! দাবি দিলীপের

কলকাতা: ত্রিপুরার পুরভোট  (Tripura Civic poll) নিয়ে এবার সুপ্রিম কোর্টে তৃণমূল কংগ্রেস । ঘাসফুলের অভিযোগ, বৃহস্পতিবার পুরভোটে লাগামহীন সন্ত্রাস করেছে বিজেপি এমন অভিযোগে ফের ভোটের দাবি তুলেছে তারা। যদিও এই প্রসঙ্গে বিজেপির পাল্টা দাবি, ত্রিপুরায় কোনও হিংসাই হয়নি। কেউ মাইক বাজিয়েছেন সেটাকে সন্ত্রাস বলে চালানো হচ্ছে।

প্রতিদিনের মত শুক্রবার সকালে নিউটাউন ইকো পার্কে মর্নিং ওয়াকে গিয়েছিলেন বিজেপির সর্বভারতীয় সহ-সভাপতি দিলীপ ঘোষ। এদিন সাংবাদিকদের মুখোমুখি হয়ে তিনি বলেন, ‘পশ্চিমবাংলায় কোনও ভোট শান্তিতে হয় না। আর হবেও না। এটাই এখন পলিটিক্যাল কালচার হয়ে গিয়েছে এখন। এরপর ত্রিপুরা নিয়ে যারা এত হাহুতাশ করছে, তারা কি ভুলে গিয়েছে পঞ্চায়েত ভোটে এখানে ডজন ডজন লোক মারা যান। ওখানে কী হয়েছে? কারও মুখে একটু চোট লেগেছে, কোথাও পড়ে গিয়েছে। কী হয়েছে সেটা কেউ জানে না। এতদিন সন্ত্রাস বলে যা চালাত, কোথাও সন্ত্রাস নেই। আপনারা গিয়ে খেলা হবে বলেছেন, আপনাদের কেউ বলেছে খেলা হবে। আপনারা মাইক বাজাচ্ছেন, সেখানে কেউ মাইক বাজিয়েছে। এটাকে সন্ত্রাস বলছেন কেন?’

আরও পড়ুন – ত্রিপুরায় পুনরায় নির্বাচনের দাবিতে শুক্রবার সুপ্রিম কোর্টে যাবে তৃণমূল

এরপরে ত্রিপুরা প্রসঙ্গে বলেন, দুজন মিলে বাড়িতে দৌড়াদৌড়ি করছেন সেটা দেখিয়েছেন। একটা ফেক ভিডিও দেখানো হয়েছে। কোথায় সন্ত্রাস? কে কাকে সন্ত্রাস করেছে কিছুই দেখা যাচ্ছে না। তারাই চিৎকার করছে আর ভিডিও করা হয়েছে এভাবে একটা হাইপ তৈরি করার চেষ্টা করা হয়েছে। মনে হচ্ছে টিএমসি আছে আর কোনো পার্টি নেই যারা ক্যান্ডিডেট দিতে পারেনি। ওখানকার লোক যেটা জবাব দিয়েছে সেটা মানতে হবে। এখান থেকে সন্ত্রাস বয়ে নিয়ে গিয়ে মিডিয়ায় গরম করে রাজনীতি করা আমার মনে হয় সবজায়গায় সফল হবে না।’

আরও পড়ুন – লখনউ তখত মজবুত করতে মোদি-যোগীর ট্রাম্প কার্ড এখন বন্দর রাজনীতি

এরপরেই তাঁকে কলকাতা পৌর ভোটের সম্পর্কে জিজ্ঞেস করা হলে তিনি তৃণমূল কংগ্রেসকে কটাক্ষ করে বলেন, ‘এই ভোট টিএমসির কাছে এটা একটা ক্ষতিপূরণ। যেকোন ভাবে জিততে হবে। সেজন্য এদিকে কোর্টে কেস হচ্ছে হেয়ারিং হচ্ছে আর অন্যদিকে ইলেকশন কমিশনকে দিয়ে ঘোষণা করানো হচ্ছে। রাজ্য ইলেকশন কমিশন তো রাজ্য সরকার চালায় সেইজন্য তাদের ইচ্ছামতো হচ্ছে যেটা চাইছেন ওটা হচ্ছে। যখন চাইছেন তখন হচ্ছে।’